Kaljakelluntaan osallistujia lähtöpaikalla Tammistossa, Vantaanjoen ja Keravanjoen risteyksessä.
**Kaljakellunta** on uusimaalainen avoin ja epävirallinen kesätapahtuma. Kaljakellunnassa tuhannet ihmiset kelluvat kumiveneissä tai muissa kelluvissa välineissä pitkin Keravanjokea tai Vantaanjokea Vantaan ja Helsingin kaupunkien alueella. Tapahtumaan kuuluu oluen juonti.

Järjestelyt
-----------

Kaljakellunnan ajankohta on pidetty heinäkuun viimeisenä viikonloppuna tai elokuun ensimmäisenä viikonloppuna. Reitti vaihtelee vuosittain ja määräytyy erilaisten sosiaalisten medioiden ja keskustelufoorumien kuten Facebookin ja IRC-gallerian käyttäjien kesken kollektiivisesti, kunnes kellunnasta vallitsee riittävä yksimielisyys. Kellunta on tapahtunut yleensä heinä–elokuun vaihteessa joko heinäkuun viimeisenä tai elokuun ensimmäisenä lauantaina siten, että kelluntavälineet on laskettu vesille ennen puoltapäivää. 
Tapahtumalla ei ole virallista järjestäjää. Asiaa on käsitelty myös Vantaan käräjäoikeudessa syksyllä 2009, jolloin käräjäoikeus otti kantaa siihen, onko yleisötilaisuudella tai kokoontumisella järjestäjä, jos siitä sovitaan nettikeskusteluissa. Käräjäoikeuden päätöksen mukaan kaljakelluntaa ei varsinaisesti järjestä kukaan, vaan ihmiset löysivät paikalle muun muassa kuulopuheiden ja nettikeskustelujen kautta. Oikeus katsoi tapahtuman kuuluvan kokoontumisvapauden piiriin.

Vantaan kaupunki on mainostanut Kaljakelluntaa yhtenä kaupungin kesätapahtumista. Kaupunki ei kuitenkaan ole halunnut tapahtuman järjestäjäksi.

Vantaan kaupunginmuseo on kerännyt Kaljakelluntaan liittyviä esineitä ja esitellyt niitä näyttelyssään vuonna 2015.

Osallistujia lähtöpaikalla kesällä 2014.

Ongelmia
--------

### Turvallisuus

Poliisi- ja pelastusviranomaisten mukaan tapahtumassa on valtavat riskit. Viranomaiset ovat todenneet laskureitin erittäin vaaralliseksi. Poliisin mukaan tapahtuman reitti, kulkuvälineet ja alkoholi muodostavat vaarallisen yhtälön. Maastonmuotojen vuoksi veden varaan joutuneen on vaikea päästä joen uomasta ylös. Jotta tapahtuma olisi turvallinen, mukana tulisi olla pelastusveneitä, kaikilla osallistujilla pelastusliivit eikä alkoholia tulisi nauttia missään tapauksessa. Vaikka viranomaisten on käytännössä mahdoton turvata ja valvoa tapahtumaa, ei tapahtumassa ole sattunut onnettomuuksia vuosien 1997–2010 aikana.

Kaljakelluntaan osallistujia lähtöpaikalla Tammistossa, Vantaanjoen ja Keravanjoen risteyksessä Tapaninkyläntien sillan länsipuolella.
### Roskaaminen

Toinen tapahtuman ongelma on ollut siihen liittynyt roskaaminen. Osallistujat ovat heittäneet tyhjiä pulloja, tölkkejä ja muita roskia luontoon ja hylänneet lauttoja reitille. Roskaamista on pyritty torjumaan valistamalla osallistujia ongelmasta, ja joinakin vuosina vapaaehtoiset ovat järjestäneet reitin loppuun roskalavan. Vapaaehtoiset ovat järjestäneet myös siivouspartioita kellunnan jälkeisinä päivinä. Vuonna 2016 arvioitiin, että roskien siivoaminen maksaa yhteiskunnalle arviolta 50 000 euroa, noin 10–15 euroa osallistujaa kohden.

Kaljakelluntaan osallistujia lähtöpaikalla Tammistossa, Vantaanjoen ja Keravanjoen risteyksessä.
Kelluntatapahtuma aiheutti kasvaessaan järjestyshäiriöitä. Osa kellujista teki ilkivaltaa joenrannan laitureille ja käytti rantoja käymälänä ja oksennuspaikkana.

Kaljakelluntaan osallistujia lähtöpaikalla Tammistossa, Vantaanjoen ja Keravanjoen risteyksessä.
Luonto-Liitto kaljakellunnan 2019 lähtöpaikalla Heurekan rannassa.

Historia
--------

Osallistujia ja yleisöä lähtöpaikalla Tammistossa, Vanhan Tuusulantien sillan itäpuolella.
### 1997

Kaljakellunta on toteutunut vuodesta 1997 lähtien kerran vuodessa. Se sai alkunsa vuonna 1997 Vantaan Rekolasta ja päättyi Tikkurilaan. Yhtyeiden harjoitustilana toiminut Vokula-kämppä toimi kellunnan lähtöpaikkana ensimmäisellä kerralla.*lähde?* Osallistujia oli alle kymmenen. Heillä oli käytössään kumiveneitä ja styroksilla täytetty heteka. Kelluntareitille osunut koski haittasi kellumista. Myöhemmin reittiä muutettiin alkamaan vasta kosken jälkeen.

Osallistujia lähtöpaikalla Tammistossa, Vantaanjoen ja Keravanjoen risteyksessä kellumassa etelään päin.
### 2000

Vuonna 2000 tapahtumalle avattiin omat internet-sivut. Verkkosivusto toimi pitkään tapahtuman ainoana tiedotuskanavana puskaradion lisäksi.

### 2001

Vuoden 2001 Kaljakelluntaan osallistui 65 henkeä. Reitti lähti Vantaanjoen ja Keravanjoen risteyksestä. Se päättyi Veräjämäen Pikkukoskelle. Pidemmälle ei päästy vaarallisten kivikoiden ja koskien vuoksi.

### 2005

23. heinäkuuta 2005 tapahtuman osallistujamäärä oli jo kasvanut niin suureksi, että alkuperäiset Kaljakellunnan alullepanijat ilmoittivat luopuvansa nettisivuston ylläpidosta ja muustakin tapahtumaan liittyvästä aktiivisesta toiminnasta. Suurin syy tähän oli roskaamisen hallitsematon lisääntyminen. Sivuston ylläpitoa ja tiedotusta jatkoivat kuitenkin muut vapaaehtoiset. Jätehuoltoa pyrittiin tämän jälkeen järjestämään talkoovoimin virallisten verkkosivujen keskustelupalstalla.

### 2006

29. heinäkuuta 2006 kelluntareitti alkoi Vantaan Tikkurilasta, tiedekeskus Heurekan takaa ja päättyi Helsingin puolella Siltamäen padolle. 

### 2007

Lauantaina 28. heinäkuuta 2007 yhdestoista kaljakellunta keräsi vajaat neljäsataa osallistujaa. Kellunta aloitettiin Vantaanjoen ja Keravanjoen haarasta, josta kellujat etenivät kohti Pikkukoskea. Poliisin tietoon ei tullut tapahtumasta yhtäkään vaaratilannetta, mutta roskaamisesta oltiin huolissaan. Kaljakellunta.com olikin sanonut tapahtuman tämänvuotiseksi nimeksi "Vantaanjoen kesäsiivous". Tapahtuman jälkeen Vantaanjoen rannoille jäi useita kumiveneitä.

### 2008

2. elokuuta 2008 suunniteltuun kaljakelluntaan oli ilmoittautunut Facebook-yhteisössä yli 1 200 ihmistä. Tapahtuman huhuttiin peruuntuvan, koska tapahtuman nettisivut suljettiin ennen tapahtumaa. Nettisivujen sulkemisen syyksi kuitenkin ilmoitettiin hallitsematon osallistujamäärän kasvu, roskaaminen ja osallistujien turvallisuus. Vantaan poliisi ja Keski-Uudenmaan pelastuslaitos julkaisivat muutamaa viikkoa ennen tapahtumaa tiedotteen, jossa ne kehottivat perumaan tapahtuman. Paikalle lähetettiin myös muutamia poliiseja valvomaan tapahtumaa. Kelluntareitin oli ilmoitettu alkavan tänä vuonna Koivukylän Peijaksentieltä ja jatkuvan Tikkurilan Vernissalle.

### 2009

1. elokuuta 2009 Kaljakellunta alkoi tiedekeskus Heurekan edustalta Tikkurilasta. Viranomaisten toiveesta tapahtumaan keskittynyt sivusto lakkautettiin. Poliisin mukaan tapahtuma välttyi järjestyshäiriöiltä ja ihmisten pelastustehtäviltä.

### 2010

7. elokuuta 2010 Kaljakellunta lähti Vantaan Tammistosta. Tapahtumaan osallistui poliisin arvion mukaan 2 000 venekuntaa. Kellunta aiheutti Helsingin kaupungille noin 25 000 euron siivouslaskun. Kaljakellunnan jälkiä korjattiin yli kaksi työpäivää.

### 2011

30. heinäkuuta 2011 Kaljakellunta lähti Vantaan Tikkurilasta Heurekan edustalta. Tapahtumaan osallistui poliisin arvion mukaan noin 5 000 henkilöä ja sujui päivystävän paloesimiehen mukaan rauhallisesti. Aikaisempien vuosien roskaamisesta johtuen tapahtumaan osallistui vapaaehtoisista kerätty siivouspartio. Helsingin ja Vantaan kaupungeille koitui siivouksesta yli 40 000 euron lasku.

Tapahtuman aikana pelastuslaitos nosti vedestä yhden hukkumaisillaan olleen humaltuneen ihmisen, ja poliisi otti kiinni kaksi henkilöä häiriökäyttäytymisen vuoksi.

### 2012

Vuoden 2012 kellunnan jälkeen vapaaehtoinen siivouspartio siivosi jokea noin kilometrin verran ja luovutti sitten, koska "siellä on ihan järjetön sotku".

### 2013

Vuoden 2013 Kaljakellunta pidettiin 3. elokuuta ja sen reitti kulki pitkin tiedekeskus Heurekalta Kirkonkylänkoskelle Helsingin pitäjän kirkonkylässä. Tapahtumaan oli Facebookin kautta ilmoittautunut 2 800 ihmistä. Muutamia päihtyneitä henkilöitä toimitettiin putkaan, mutta muita vaaratilanteita ei tullut ilmi. Keski-Uudenmaan pelastuslaitos varautui tapahtumaan ennalta perkaamalla jokea sen pohjalla olevasta romusta, jotta kellujat eivät tartu tai telo itseään niihin. Vedestä nostettiin muun muassa toistakymmentä polkupyörää, kevytmoottoripyörä ja ostoskärryjä.

### 2014

Vuoden 2014 Kaljakellunta järjestettiin lauantaina 2. elokuuta. Kelluntareitti kulki Vantaan Tammistosta etelään kohti Pikkukosken uimarantaa Helsingissä. Joen rannalle jäi tapahtuman jäljiltä muun muassa puhallettavia kumiveneitä ja uima-altaita. Poliisin mukaan tapahtumaan osallistui ennätysmäärä ihmisiä. Palolaitoksen mukaan tapahtumaan osallistui 3 000–4 000 ihmistä. Tapahtumasta ei aiheutunut tehtäviä poliisille.

Kellunta saavutti myös kansainvälistä suosiota, sillä vuoden 2014 kelluntaan osallistui runsaasti ulkomaisia turisteja sen jälkeen, kun vuoden 2013 tapahtuma oli noteerattu laajasti ulkomaisilla verkkosivustoilla.

### 2015

Vuonna 2015 Kaljakellunta järjestettiin 1. elokuuta. Reitti alkoi Heurekalta ja päättyi Kirkonkylänkoskelle.

### 2016

Vuoden 2016 Kaljakellunta järjestettiin 30. heinäkuuta. Reitti kulki Tammistosta Pikkukosken uimarannalle.

### 2017

Vuoden 2017 Kaljakelluntaan osallistui 2 000 ihmistä 5. elokuuta. Kelluntavälineet laskettiin liikkeelle Heurekalta. Yleisö seurasi liikkeellelähtöä. Kellunta sujui rauhallisesti, mutta vastatuuli haittasi kellujien etenemistä.

### 2018

Vuoden 2018 Kaljakellunta järjestettiin 28. heinäkuuta. Kelluminen alkoi Tammistosta. Tapahtuma sujui rauhallisesti, mutta poliisi sakotti niskoittelusta sillalta jokeen kellujien sekaan hypänneitä. Poliisin mukaan tapahtuman suurin haitta on tarpeiden teko reitin varrella sijaitseviin pihoihin. Tapahtumasta jäi jokeen roskaa, kuten oluttölkkejä, kondomeita, vaatteita, hajonneita kumilauttoja, pakastevihannespusseja ja arkkupakastin.

### 2019

Vuonna 2019 kellunta alkoi Heurekasta, ja osallistujia oli 600. Kellunta oli Ylen mukaan siistimpi kuin aiempina vuosina. 

### 2020

Vuoden 2020 Kaljakellunta järjestettiin 1. elokuuta. Reittinä oli Tammistosta Pikkukosken uimarannalle. Osallistujia oli Ylen uutisten mukaan noin tuhat, ja tapahtuma oli aiempaa päihteettömämpi ja siistimpi. Osa kellujista jäi kotiin, sillä tapahtuma oli hetken aikaa nimetty Mehu- ja kaljakellunnaksi.

### 2023

Vuonna 2023 Kaljakellunta järjestettiin 26. kerran. Tapahtuma alkoi 29. heinäkuuta tiedekeskus Heurekan luota ja päättyi Kirkonkylänkoskelle. Osallistujia oli noin pari sataa.

Kaljakelluntaa muualla Suomessa
-------------------------------

Kaljakelluntoja on järjestetty myös Oulussa Oulujokea pitkin, Jyväskylän Palokassa ja Kouvolan Valkealassa.

Tampereen Suolijärvellä järjestettiin kesällä 2015 kaljakellunta, joka herätti vastustusta sen jälkeen, kun tapahtumaan oli ilmoittautunut 2 400 ihmistä. Messukylän osakaskunta kielsi tapahtuman järjestämisen. Lopulta tapahtumaan osallistui vain 60 kellujaa.

Lähteet
-------

1. 1 2  Palttala, Pipsa: Kaljakellujat laskeutuivat Keravanjokeen *Helsingin Sanomat*.  2.8.2008. Viitattu 2.8.2008.
2. 1 2 3 4 5  Kaljakellunta keräsi jälleen kansaa Vantaanjoelle – Poliisi antoi sakkoja sillalta kellujien sekaan hyppineille *Helsingin Sanomat*.  28.7.2018. Viitattu 30.7.2018.
3. ↑  Mikä on Kaljakellunta? - Kaljakellunta *Kaljakellunta*. Viitattu 24.7.2015.
4. ↑  Vantaan käräjäoikeus hylkäsi Kaljakellunta-syytteet  18.11.2009. YLE Helsinki. Viitattu 18.11.2009.
5. ↑  Jukka Lindfors/Elävä arkisto: YLEn elävä arkisto - Kaljakellunta Keravanjoella (ks. video!)  18.11.2009. Teksti YLE Uutiset. Viitattu 18.11.2009.
6. 1 2  Toni Tervo: Mitä ihmettä? Omiiko Vantaan kaupunki kaljakellunnan itselleen? *Helsingin Uutiset*. Viitattu 30.7.2018.
7. ↑  Sami Iivonen: Tiesitkö tämän: Kaljakellunta kelpaa jo museoon *Helsingin Uutiset*. Viitattu 30.7.2018.
8. 1 2  Rinne, Jorma: Keravanjoen kaljakellunta on riistäytymässä käsistä *Vantaan sanomat*.  7.8.2009. Viitattu 26.10.2009.
9. ↑  "On vain ajan kysymys, milloin kaljakellunta vaatii kuolonuhrin" *Metro.fi*.  1.8.2013. Viitattu 7.8.2013.
10. 1 2 3  Marttinen, Vesa: Kaljakellunta voi peruuntua viranomaisten painostuksesta *Vantaan sanomat*.  22.7.2008. Viitattu 2.8.2009.
11. ↑  Kaljakellunnassa ei ole sattunut onnettomuuksia vuoteen 2009 mennessä *Helsingin Sanomat*.  02.08.2009. Viitattu 17.05.2010.
12. 1 2  Kaljakellunta jätti kaamean jätevyöryn *Vartti*.  3.8.2009. Viitattu 26.10.2009.
13. 1 2  Kaljakellunta on kaupungille jokavuotinen työsarka: Kellujien jälkien siivoaminen maksaa 50 000 euroa *mtv.fi*. Viitattu 30.7.2018.
14. ↑  Roskalavalla kerätään jätteitä kellunnan jäljiltä *Vartti*.  1.8.2009. Viitattu 18.11.2009.
15. ↑  Sami Iivonen: Kaljakellunta syntyi päähänpistosta *Helsingin Uutiset*. Viitattu 30.7.2018.
16. ↑  Kaljakellunta 1997-2017, osa 1 – LUNKI *lunki.fi*. Viitattu 30.7.2018.
17. ↑  Mikko Kiuru: Jatkuuko Kaljakellunta?  20.10.2005. Digitaalinenelama.com. Viitattu 21.7.2009.
18. ↑  Kaljakellunta 2006  18.07.2006. Plaza.fi. Viitattu 10.2.2010.
19. ↑  Tommi Hannula: Yhdestoista Kaljakellunta keräsi Vantaanjoelle neljäsataa juhlijaa *Helsingin Sanomat*.  28.7.2008. Viitattu 2.8.2008.
20. ↑  Tommi Hannula: Kaljakellunnasta jäi kumiveneitä Vantaanjoen rannoille *Helsingin Sanomat*.  29.7.2007. Viitattu 2.8.2008.
21. ↑  Kaljakellunta.com suljettu *kaljakellunta.com*. Viitattu 2.8.2008.
22. ↑  Ville Männikkö: Kaljakellunta toteutuu poliisin toiveista huolimatta *Helsingin Sanomat*.  22.7.2008. Viitattu 2.8.2008.
23. ↑  "Kaljakellunnan riskit erittäin suuret" toteavat Vantaan poliisi ja Keski-Uudenmaan pelastuslaitos *kaljakellunta.com*.  17.7.2008. Viitattu 2.8.2008.
24. ↑  Keravajoen kaljakellunta keräsi tuhatkunta osallistujaa  02.08.2008. MTV3. Viitattu 2.8.2008.
25. ↑  Kaljakellunta.com *kaljakellunta.com*. Viitattu 1.8.2009.
26. ↑  vartti.fi *vartti.fi*. Viitattu 1.8.2009.
27. ↑  Kaljakellunta houkutteli 2 000 paattia Keravanjoelle.  *Helsingin Sanomat*, 7.8.2010. Artikkelin verkkoversio.
28. ↑  Kaljakellunta voi tulla ennätyskalliiksi *Helsinginuutiset.fi*.  19.7.2011. Viitattu 16.10.2012.
29. ↑  Kaljakellunnassa jopa 5 000 osanottajaa *30.07.2011*. Nelonen. Viitattu 30.7.2011.
30. ↑  Kaljakellunta houkutteli tuhansia kellumaan *Yle.fi*.  28.7.2012. Viitattu 16.10.2012.
31. ↑  Kaljakellujien roskista luultua pienempi lasku *Helsinginuutiset.fi*.  2.8.2011. Viitattu 16.10.2012.
32. ↑  Kaljakellunta saanut jopa 5000 ihmistä veteen Vantaalla *Iltalehti.fi*.  30.7.2011. Viitattu 16.10.2012.
33. ↑  Jätteet uuvuttivat kaljakellunnan siivousryhmän *Hs.fi*.  30.7.2012. Viitattu 16.10.2012.
34. ↑  Kaljakellunta sujui rauhallisesti – muutamia vietiin putkaan *Turun Sanomat*.  3.8.2013. Viitattu 5.8.2013.
35. ↑  Heidi Lämsä: Kaljakellujista huolehditaan etukäteen *Metro*.  31.6.2013. Viitattu 1.7.2013.
36. ↑  Kaljakellunta houkutellut tuhansia osallistujia *YLE*.  2.8.2014. Viitattu 3.8.2014.
37. ↑  Nurmi, Eero: Kaljakellunta jätti Vantaanjoen törkykuntoon *YLE*.  3.8.2014. Viitattu 3.8.2014.
38. 1 2  Kaljakellujat jättivät jälkeensä törkyvuoren - katso kuvat *Ilta-Sanomat*.  3.8.2014. Viitattu 30.7.2018.
39. ↑  Vantaanjoen kaljakelluntaan osallistui jopa 4 000 ihmistä *HS*.  3.8.2014. Viitattu 3.8.2014.
40. ↑
41. ↑
42. ↑  Päättymätön kiista roskista varjostaa kaljakelluntaa – "40 000 euroa ei ole pikkuraha" *Yle Uutiset*. Viitattu 30.7.2018.
43. ↑  toimitus: Kaljakellunta starttasi Heurekalta hieman hiljaisemmin – "Kamalan vaisua, odotin, että olisi ollut isompi hulina" *Vantaan Sanomat*. Viitattu 30.7.2018.
44. ↑  Keravanjoella kelluttiin olutta siemaillen *Yle Uutiset*. Viitattu 30.7.2018.
45. ↑  Vantaanjoki täyttyi roskasta kaljakellunnan jälkeen – kukaan ei ota vastuuta kaameasta sotkusta: "Suututtaa" *Ilta-Sanomat*.  29.7.2018. Viitattu 30.7.2018.
46. ↑  Kaljakellunta siistiytyi aiemmista vuosista – "Pääasia on, että kukaan ei hukkunut" *Yle Uutiset*. Viitattu 2.8.2020.
47. ↑  Kaljakellunta 2019 *www.facebook.com*. Viitattu 2.8.2020.
48. ↑  Muuttuiko kaljakellunta mehukellunnaksi? Korona ja nimikiista rokottivat kaljakellunnan osallistujamäärää *Yle Uutiset*. Viitattu 2.8.2020.
49. ↑  Haajanen, Eino: Keravanjoen kaljakellunta sujui poliisin näkökulmasta rauhallisesti *Helsingin Sanomat*.  29.7.2023. Viitattu 30.7.2023.
50. ↑  Laitinen, Silja & Tauriainen, Riika: Kuvat: Legendaarinen Kaljakellunta houkutteli satoja ihmisiä Keravanjoelle – Yksi asia on muuttunut *Iltalehti*.  29.7.2023. Viitattu 30.7.2023.
51. ↑  Koivuniemi, Ville: Kaljakellujat täyttivät Oulujoen  3.7.2010. Kaleva. Viitattu 4.7.2010.
52. ↑  Kaakon Viestintä Oy: Kouvolassa järjestetään lauantaina kaljakellunta ilman järjestäjää — *Me vaan satutaan kellumaan yhtä aikaa* - Kouvolan Sanomat *kouvolansanomat.fi*. Viitattu 30.7.2018.
53. ↑  Kaljakellunta tulossa Tampereelle – Järven rannan asukas epäilee, että Suolijärvi menee pilalle *Yle Uutiset*. Viitattu 30.7.2018.
54. ↑  toimitus: Suolijärven omistaja: Kaljakellunta kielletään – Apuun pyydetään poliisia *Tamperelainen*. Viitattu 30.7.2018.
55. ↑  Tampereen kaljakellunta kuivui kokoon – uimaranta säästyi roskilta *Yle Uutiset*. Viitattu 30.7.2018.

Aiheesta muualla
----------------

* www.kaljakellunta.org
* Kaljakellunnan syntyhistoria
* Kaljakellunta tv-uutisissa 2008 Ylen Elävässä arkistossa.
* Kaljakellunnan aiheuttama törkyvirta vie ilottelulta maineen – "Mauton tapahtuma, jonka aika on jo ohi" Helsingin Uutiset 30.7.2018.